เมืองท่าข้าม ร่วมลงนาม MOU ด้านการพัฒนาผู้นำคุณธรรม

**โพสต์เมื่อ :**30 กันยายน 2553

 เมื่อวันที่ 16 กันยายน ที่ผ่านมา เทศบาลเมืองท่าข้าม โดย นายทศพล  งานไพโรจน์ นายกเทศมนตรี ร่วมลงนามบันทึกข้อตกลง MOU  ด้านการพัฒนาผู้นำคุณธรรม ระหว่าง ภาคีความร่วมมือ สำนักงานคณะกรรมการป้องกันและปราบปรามการทุจริตแห่งชาติ และสำนักงานผู้ตรวจการแผ่นดิน ณ องค์การบริหารส่วนจังหวัดภูเก็ต และเทศบาลเมืองท่าข้าม อ.พุนพิน จ.สุราษฎร์ธานี

**นายทศพล  งานไพโรจน์ นายกเทศมนตรีเมืองท่าข้าม** เปิดเผยว่า สืบเนื่องจาก สำนักงาน ป.ป.ช.ได้จัดให้มีการฝึกอบรมโครงการพัฒนาผู้นำคุณธรรมตามแผนปฏิบัติการและแผนการใช้งบประมาณรายจ่ายประจำปี 2553 โดยในโครงการดังกล่าวกำหนดให้มีการอบรมเป็น 3 ระยะ คือ ระยะที่ 1 การเตรียมความพร้อม ระยะที่ 2 ศึกษาดูงานต่างประเทศ ณ มูลนิธิฉือจี้ ประเทศไต้หวัน และระยะที่ 3 เป็นการทบทวนขยายองค์ความรู้และติดตามงานในพื้นที่ พร้อมการบันทึกข้อตกลง MOU ซึ่งเป็นความร่วมมือระหว่าง สำนักงานคณะกรรมการป้องกันและปราบปรามการทุจริตแห่งชาติ โดย นายภาส  ภาสศรัทธา ผอ.สำนักประชาสังคม ปฏิบัติราชการแทนเลขาธิการคณะกรรมการป้องกันและปราบปรามการทุจริต  สำนักงานผู้ตรวจการแผ่นดิน โดย นายกมลวรรณ  วาสบุญมา ผอ.สำนักสงเสริมมาตรฐานจริยธรรม ปฏิบัติราชการแทน เลขาธิการสำนักงานผู้ตรวจการแผ่นดิน สำนักงานบริหารและพัฒนาองค์ความรู้(องค์การมหาชน) โดย น.ส.นราทิพย์  พุ่มทรัพย์ ผอ.ศูนย์ส่งเสริมและพัฒนาพลังแผ่นดินเชิงคุณธรรม ผู้รับมอบอำนาจจาก ผอ.สำนักงานบริหารและพัฒนาองค์ความรู้(องค์การมหาชน) และองค์การบริหารส่วนจังหวัดภูเก็ต โดยนายไพบูลย์  อุบัติศฤงค์ นายกองค์การบริหารส่วนจังหวัดภูเก็ต เทศบาลเมืองท่าข้าม จังหวัดสุราษฎร์ธานี โดยนายทศพล  งานไพโรจน์ นายกเทศมนตรีเมืองท่าข้าม เทศบาลตำบลบ้านกลาง จังหวัดลำพูน โดย นายนภดล  นพรัตน์ นายกเทศมนตรีตำบลบ้านกลาง และองค์การบริหารส่วนตำบลดอนแก้ว จังหวัดเชียงใหม่ โดย นายนพดล ณ เชียงใหม่ นายกองค์การบริหารส่วนตำบลดอนแก้ว ซึ่งเป็นองค์กรปกครองส่วนท้องถิ่นที่ได้รับรางวัลองค์กรปกครองส่วนท้องถิ่นดีเด่น ด้านการป้องกันการทุจริต ประจำปี 2552

            ทั้งนี้ ภายใต้บันทึกข้อตกลงจะอยู่ในรูปลักษณะของการร่วมกันจัดกิจกรรมหลัก ที่เป็นการส่งเสริม สนับสนุน และการสร้างองค์ความรู้ด้านการพัฒนาคุณธรรมขององค์กรปกครองส่วนท้องถิ่น เพื่อให้องค์กรปกครองส่วนท้องถิ่นมีความสามารถในการจัดการฝึกอบรม สัมมนา เพื่อเผยแพร่หลักสูตร รวมถึงการพัฒนากิจกรรมและหลักสูตร มีศักยภาพในการสร้างและพัฒนาเครือข่ายผู้นำคุณธรรม ได้ด้วยตนเองอย่างยั่งยืน